Mihál, Jozef, podpredseda vlády a minister práce, sociálnych vecí a rodiny SR (2011-07-12):
Ďakujem, pán predseda. Krátka reakcia na rozpravu. Pán poslanec Kaník, pozmeňujúci návrh, ktorý predniesol, dovolím si vysloviť mu z tejto pozície podporu a požiadať vás o jeho prijatie, pretože je užitočný jednak z pohľadu ľudí, jednak aj z pohľadu výkonu Sociálnej poisťovne. Pokiaľ ide o diskusný príspevok pani poslankyne Tomanovej, sme radi, že sme dokázali nájsť v rozpočte tých 68, resp. 63 mil. na vianočné príspevky. V situácii, kedy sme zdedili štátny rozpočet s 8-percentným deficitom a kedy sme jednoducho museli ísť do škrtov, bolo veľmi ťažké rozhodovanie, kde tie škrty urobíme. Škrtli sme všelikde, ale vianočný príspevok sme nechali, napriek tomu, že to vyvolalo dosť veľkú diskusiu. A vianočný príspevok sme ponechali aj v rozpočte pre tento rok, aj pre rok budúci. To, si myslím, dostatočne hovorí o tom, čo sme urobili. Chcem pripomenúť, že tých 68 mil. mohlo byť kľudne použitých napríklad na väčšiu podporu mladým rodinám, mohli byť kľudne použité napríklad na dofinancovanie sociálnych služieb, čo sú obidvoje oblasti, ktoré by si určite tiež zaslúžili pridať. Neurobili sme tak, nechali sme dôchodcom 68 mil. eur. Pokiaľ ide o príspevok pána poslanca Glváča, ktorý sa venoval situácii v Sociálnej poisťovni, tak môžem potvrdiť, ako predseda dozornej rady všetky tieto informácie samozrejme mám, takisto, ako ich má celá dozorná rada vrátane napríklad zástupcov odborov. V dozornej rade spomeniem napríklad pani doktorku Slávikovú, čiže osoba, s ktorou máte podpísanú zmluvu o spolupráci, o všetkom dobre vie. Osobne sme boli v úzkom kruhu u pána generálneho riaditeľa, takže nejde o žiadne tajomstvo a všetko sme mali na dozornej rade vysvetlené bez akýchkoľvek nejakých utajovaní alebo prikrášľovaní a podobne. Čiže neobjavili ste žiadnu Ameriku. Chcem pripomenúť, že generálny riaditeľ Sociálnej poisťovne zatiaľ znížil stav zamestnancov Sociálnej poisťovne o vyše šesťsto od svojho nástupu, to znamená týmito opatreniami veľmi zefektívnil činnosť Sociálnej poisťovne a postaral sa o veľmi vysoké úspory Sociálnej poisťovne, pokiaľ ide o mzdové náklady. Ďalej by som chcel povedať, že ak má byť Sociálna poisťovňa riadená manažérskym spôsobom, zdôrazňujem manažérskym spôsobom, tak, samozrejme, toto si vyžaduje obklopiť sa kvalitnými ľuďmi a kvalitní ľudia, samozrejme, majú mať aj primeranú odmenu. A pokiaľ ide o osobu, ktorá vám veľmi rada poskytuje tieto informácie, pán poslanec, viete, o kom hovorím, nebudem ho menovať, tak táto osoba, skúste sa spýtať pána Muňka, aké on s ňou, s touto osobou mal problémy a prečo sa tejto osoby nezbavil, tak ako sa musel zbaviť tejto osoby pán generálny riaditeľ. Ďalej, pokiaľ ide o tie súdne spory, znova, ide o veľmi zaujímavý, v úvodzovkách, a teda pre Sociálnu poisťovňu veľmi nevýhodný odpredaj pohľadávok. To sa, samozrejme, v súčasnosti už nerobí a ani sa robiť nebude. Čiže tu sa treba spýtať pána Bernátka, za ktorého čias sa tie pohľadávky tak výborným spôsobom odkúpili, že teraz má Sociálna poisťovňa na krku súdny spor, ktorý, ak chce vyhrať, ak chce vyhrať, a verím, že je to aj vo vašom záujme, pán poslanec, aby Sociálna poisťovňa ten spor vyhrala, tak nemôže pracovať, s prepáčením, s právnikmi, ktorí ledva vyšli z právnickej fakulty, ale musí spolupracovať s renomovanou a kvalitnou právnickou kanceláriou vybratou riadnym spôsobom. A to znamená a to znamená, že služby tejto kancelárie samozrejme aj niečo stoja, taký je reálny život. A pokiaľ ide o... (Prerušenie vystúpenia predsedajúcim.)